****

**ΔΕΛΤΙΟ ΤΥΠΟΥ**

**Παρουσίαση του έργου «Σχεδιασμός πολιτιστικού masterplan, πολιτιστικής αναπτυξιακής πολιτικής και πολιτιστικής ταυτότητας (brand) για επιλεγμένες περιοχές της χώρας»**

**στο οποίο συμμετείχε το Πανεπιστήμιο Αιγαίου**

Την Πέμπτη,  18 Σεπτεμβρίου, δόθηκε συνέντευξη τύπου στο Υπουργείο Πολιτισμού με θέμα την παρουσίαση του έργου "Σχεδιασμός πολιτιστικού masterplan, πολιτιστικής αναπτυξιακής πολιτικής και πολιτιστικής ταυτότητας (brand) για επιλεγμένες περιοχές της χώρας".

Το έργο υλοποιήθηκε στο πλαίσιο  προγραμματικής σύμβασης με συμβαλλόμενα μέρη το  Υπουργείο Πολιτισμού, το Αριστοτέλειο Πανεπιστήμιο Θεσσαλονίκης,  το Πανεπιστήμιο Αιγαίου και το Ινστιτούτο Περιφερειακής Ανάπτυξης του Παντείου Πανεπιστημίου. Για πρώτη φορά χαρτογραφήθηκε ο σύγχρονος πολιτισμός 15 πόλεων και νησιών.

* Το έργο σε αριθμούς:
* 15 πολιτιστικά masterplans,
* 3 πανεπιστήμια,
* 50 ερευνητές,
* 157 συνεντεύξεις,
* 2.250 ερωτηματολόγια
* 27 συμμετοχικά εργαστήρια/ομάδες εστίασης.

Την επιστημονική ευθύνη του έργου για το Πανεπιστήμιο Αιγαίου είχε ο Επίκουρος Καθηγητής Νικόλας Καραχάλης, ενώ για την έρευνα στη Χίο και τη Σάμο υπεύθυνοι ήταν ο Καθηγητής Θεόδωρος Σταυρινούδης και η Επίκ. Καθηγήτρια Άννα Κυριακάκη αντίστοιχα, διδάσκοντες όλοι του Τμήματος Οικονομικής και Διοίκησης Τουρισμού. Για τη Λήμνο και τη Λέσβο υπεύθυνος ήταν ο Καθηγητής του Τμήματος Πολιτισμικής Τεχνολογίας και Επικοινωνίας Χρήστος Καλλονιάτης και για τη Ρόδο η Ομότιμη Καθηγήτρια Χρυσή Βιτσιλάκη.

Την ημερίδα άνοιξαν με εισηγήσεις σχετικές με τους στόχους και τη σημασία του έργου, η Υπουργός Πολιτισμού κ. Λίνα Μενδώνη και ο Υφυπουργός κ. Ιάσωνας Φωτήλας. Στη συνέχεια έγινε  αναφορά  στα τεχνικά χαρακτηριστικά και τα αποτελέσματα του έργου από την κ. Μόνικα Τσιλιμπέρδη, Προϊσταμένη της Δ/νσης Ανάπτυξης Σύγχρονης Δημιουργίας, τον κ. Θανάση Καλογερέση, Αναπληρωτή Καθηγητή ΑΠΘ, τον κ. Νικόλα Καραχάλη από το Πανεπιστήμιο Αιγαίου και τον Καθηγητή Γιάννη Ψυχάρη από το Πάντειο Πανεπιστήμιο.

Σε όλες τις τοποθετήσεις τονίστηκε η δυνατότητα του πολιτισμού να συνδράμει στην περιφερειακή ανάπτυξη και ο ρόλος των επιμέρους masterplans ως εργαλεία εξεύρεσης χρηματοδοτικών εργαλείων με στόχο την ενίσχυση της τοπικής ταυτότητας.

Για τη διάχυση των αποτελεσμάτων θα πραγματοποιηθούν το επόμενο διάστημα ημερίδες με φυσική παρουσία και διαδικτυακή μετάδοση στις οποίες θα παρουσιαστούν αναλυτικά τα masterplans των 15 περιοχών, οπότε και θα υπάρχει δυνατότητα απομακρυσμένης παρακολούθησης και παρέμβασης από όλους τους φορείς του πολιτισμού, ενώ το κείμενο των τοπικών masterplans θα δοθεί στην δημοσιότητα πριν από την ημερομηνία διεξαγωγής της ημερίδας. Για τα νησιά του Βορείου Αιγαίου η ημερίδα θα πραγματοποιηθεί στη Λέσβο, ενώ για τα νησιά του Νοτίου Αιγαίου στη Ρόδο.

Καραχάλης Νικόλαος Επίκουρος Καθηγητής

Επιστημονικά Υπεύθυνος του έργου για το Πανεπιστήμιο Αιγαίου